Belizes befolkning
Store norske leksikon,Geografi,Verdens geografi,Nord- og Mellom-Amerika,Belizes geografi
Folketallet i Belize var i 2021 beregnet til 405 633, og den årlige befolkningstilveksten 1,67 prosent. Den svært heterogene befolkningen består av om lag 26 prosent kreoler, som er spesielt dominerende i den tidligere hovedstaden Belize City, cirka 53 prosent mestiser og 11 prosent mayaer. En spesiell gruppe er garifunaene (6 prosent), som er etterkommere etter slaver kombinert med kariber fra øya Saint Vincent som ble deportert av britene til Bay Islands utenfor Honduras i 1797.
Folketettheten er lav, med et gjennomsnitt på cirka 14,6 personer per kvadratkilometer. Kystområdene er tettest befolket. Eneste større by er Belize City med 57 200 innbyggere (2010). Hovedstad er Belmopan med 23 000 innbyggere (2018). Religion Størstedelen av befolkningen er kristne – 40 prosent er katolske, 4,7 prosent er anglikanere, 2,9 prosent metodister, 3,7 prosent mennonitter, 8,4 prosent pinsevenner og 5,4 prosent syvendedagsadventister. I tillegg finnes minoriteter av muslimer, hinduer, jøder og bahá'í. Språk Offisielt språk er engelsk. Engelsk kreolspråk og spansk er utbredt som talespråk. Urfolkene snakker maya eller andre urfolksspråk. Les mer i Store norske leksikon Belize Belizes historie Belizes politiske system